# Laura Gozalves Pamplona

Laura Gozalves Pamplona (Alacant, País Valencià, 7 de setembre de 1973) coneguda artísticament com a Laura Pamplona, és una actriu, model i cantant valenciana. Filla de l'actriu Amparo Pamplona i neta del conegut guionista i periodista Clemente Pamplona.

## Biografia

En la seva adolescència va sofrir un cop dur quan, l'any 1989, el seu domicili va patir un incendi, en el qual va morir la seva germana Aitana, de 10 anys. Acabats els estudis secundaris, Laura va decidir estudiar Disseny, encara que aviat es va adonar que la seva veritable vocació era al món de la interpretació, per la qual cosa va decidir dedicar-s'hi.
Es tracta sobretot d'una actriu de televisió, tot i que ha fet les seves incursions tant en el teatre com en el món del cinema. El seu debut professional va tenir lloc a la pantalla petita, quan va intervenir en la sèrie Todos los hombre sois iguales. Però, si hi ha una sèrie que va fer popular l'actriu, és, sense cap dubte, Policías, en el corazón de la calle, en la qual va treballar des del 2000 al 2003.
L'any 2003 va obtenir un paper fix en la sèrie Aquí no hay quien viva, en la qual va romandre fins a l'any 2005, i l'any 2009 va ser fitxada per participar en Los secretos de Laura. L'actriu ha participat encara en altres sèries, totes elles de gran audiència, com Hospital Central, Este es mi barrio o Hermanos y detectives. També ha protagonitzat alguna obra de teatre, com Mejor en octubre o Salir del armario. Pel que fa al cinema, no té un gran currículum, encara que l'hem vist en uns quants llargmetratges com A tiro limpio, ¿Quién dice que es fácil? o En fuera de juego.
Ha treballat també en publicitat, així com en el món de la moda. A més, cal destacar la seva incursió en el món de la música des de l'any 2008, en què va formar un grup musical en què es trobava la seva parella, el músic Pedro Barceló. El seu projecte porta el nom de Sweet Wasabi, havent llançat un disc al mercat l'any 2009, amb el nom de Área de servicio, amb cançons la majoria en anglès i pertanyents a diferents gèneres musicals.
L'actriu va ser nominada per la Unió d'Actors, l'any 2004, per al Premi a la millor actriu secundària de televisió, pel seu treball en la sèrie Aquí no hay quien viva.
Quant a la seva vida personal està casada, amb el músic Pedro Barceló, amb qui té dos fills. La seva mare és l'actriu Amparo Pamplona i el seu avi el conegut guionista i periodista Clemente Pamplona.

## Filmografia
### Cinema

* A tiro limpio (1996)
* ¿Quién dice que es fácil? (2007)
* En fuera de juego (2011)

### Televisió

* Éste es mi barrio (1996)
* Todos los hombres sois iguales (1996-1998)
* Policías, en el corazón de la calle (2000-2003)
* Aquí no hay quien viva (2003-2005)
* 7 días al desnudo (2005-2006)
* Hospital Central (2006)
* Hermanos & detectives (2007)
* Cuestión de sexo (2007)
* Los misterios de Laura (2009-2014)

### Teatre

* Mejor en octubre, de Santiago Moncada. Dir. Tomás Gallo (1995)
* Salir del armario, de Francis Veber. Dir. José Luis Sáiz (2007)

## Premis i nominacions
### Nominacions

| Any | Premi | Categoria | Títol | Resultat |
| 2005 | Premis de la Unió d'Actors | Millor actriu secundària de televisió | Aquí no hay quien viva | Nominada |

## Referències

* ↑ «Laura Pamplona» (en castellà). Bekia. [Consulta: 29 juliol 2023].
* ↑ «Biografía de Laura Pamplona» (en castellà). biografias. [Consulta: 4 març 2014].
* ↑ «Laura Pamplona-Awards» (en anglès). imdb. [Consulta: 4 març 2014].

## Enllaços externs

* Lloc web oficial Arxivat 2014-03-04 a Wayback Machine. (castellà)